**Pe altarul dragostei**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Aud trosnind în foc încă un vreasc

Și viforul de-afară șuierând,

Îți strâng în palmă sânul stâng ca-n teasc,

Când simt în brațe corpul tău plăpând

Cum se-arcuiește ca un si bemol,

Piciorul lung peste mijloc îl simt,

Îmi trec prin vene vulturi câte-un stol

Și mă îndeamnă parcă să consimt

Să te consum, să zbor, apoi să mor

Ca să mă nasc iubindu-te din nou

Și însetat prin veacuri de amor

Să fiu pe-altarul dragostei erou.

- Urmează-mă tăcut, cu paşi domoli,

Până la capăt, dincolo de el,

Să ningă-apocaliptic, ca la poli,

Doar râsul meu, alint de clopoţel,

Să te ghideze-n nopţile prelungi,

Când suntem doi nebuni. Contrariat?

Dantela te împiedică s-ajungi

La trupul alb, dar totuşi, ce păcat

Să rupi grăbit fragilul filigran

Cu dinţii să-mi descoperi sânii mici,

Dar tu, iubite, eşti un artizan

Până la stele poţi să mă ridici.

Ioan Grigoraș Liliana Trif

\* poezia cu numărul 1100 semnată Liliana Trif Ioan Grigoraș